## Program uzgoja konja u Republici Hrvatskoj

### NN 99/1998 (22.7.1998.), Program uzgoja konja u Republici Hrvatskoj

# **MINISTARSTVO POLJOPRIVREDE I ŠUMARSTVA**

Na temelju članka 3. stavka 3. Zakona o stočarstvu (»Narodne novine«,
70/97. i 36/98.), ministar poljoprivrede i šumarstva donosi

## **PROGRAM**

### **UZGOJA KONJA U REPUBLICI HRVATSKOJ**

1. TEMELJNA NAČELA

Program uzgoja konja (u daljnjem tekstu: Uzgojni program) skup je selekcijskih
postupaka kojima se ostvaruje genetsko unapređivanje raspoloživih pasmina
konja u Republici Hrvatskoj. Program određuje uzgojna načela i postupke
njihova ostvarivanja te sudionike njegove provedbe i njihove međusobne
odnose.

2. UZGOJNA NAČELA

Genetsko unapređivanje konja odvija se u toplokrvnih, hladnokrvnih i
poni pasmina. Uzgojni cilj za pojedine pasmine utvrđuje Hrvatski stočarsko
selekcijski centar (u daljnjem tekstu: Centar) i upisana udruženja uzgajivača
u skladu s ovim Uzgojnim programom i uzgojnim ciljem matičnih udruženja
uzgajivača pojedine pasmine.

Uzgojna načela za svaku od pasmina određena su prema namjeni korištenja
konja u uzgoju, a navedena su u ovoj tablici:

|  |  |  |
| --- | --- | --- |
| **PASMINA** | **KRA-  TICA** | **TEMELJNO NAČELO  UZGOJA** |
| **Hrvatski   posavac   (Posavski konj)** | **HP** | Uzgaja se u čistoj krvi.      Nekontrolirano ukrižavan u povijesti. |
| **Lipicanac** | **LIP** | Uzgaja se isključivo u čistoj krvi.      Prema podrijetlu grla upisuju se u:      »A matičnu knjigu« - konji s potpunim      podrijetlom u istom uzgoju kroz 5      generacija i »B matičnu knjigu« -     konji s nepotpunim podrijetlom      u istom uzgoju. |
| **Arapski konj** | **OX** | Uzgaja se u čistoj krvi. Oplemenjivač. |
| **Engleski   punokrvnjak** | **XX** | Uzgaja se u čistoj krvi. Oplemenjivač. |
| **Akhaltekinac** | **AT** | Uzgaja se isključivo u čistoj krvi, a     može se kao pastuh oplemenjivač      upotrebljavati za sve pasmine konja      ako ga uzgojno povjerenstvo za      pojedinu pasminu prihvati kao     oplemenjivača. |
| **Trakenac** | **TRAK** | Uzgaja se u čistoj krvi s dopuštenim      oplemenjivanjem s odabranim i od     uzgojne komisije potvrđenim engleskim     i arapskim punokrvnim pastusima. |
| **Anglo-arapski konj** | **AA** | Uzgaja se kao križanac između arapskih      i engleskih punokrvnih konja ili      međusobnim parenjem. |
| **Hrvatski kasač** | **HK** | Uzgaja se u čistoj krvi. Oplemenjivanje     i križanje dopušteno s priznatim kasačim     pastusima koje je odobrilo uzgojno      povjerenstvo sukladno s pravilnikom o      uzgoju. |
| **Holsteinski konj** | **HOL** | Uzgaja se u čistoj krvi i dopušteno je      oplemenjivanje samo s odabranim i od      uzgojnog povjerenstva potvrđenim engleskim     i arapskim punokrvnim pastusima, zatim s      trakenerskim, anglo-arapskim, anglo-     normanskim i hanoveranskim pastusima. |
| **Hrvatski toplokrvnjak** | **HT** | Uzgaja se kao uporabni križanac dobiven     križanjem čistih pasmina turnirskih konja,     a prema odluci uzgojnog povjerenstva i      sukladno s pravilnikom o uzgoju HT odabiru      se pastusi i kobile koji će se koristiti u      daljnjem uzgoju. |
| **Hrvatski hladnokrvnjak** | **HH** | Uzgaja se u čistoj krvi, a dopušteno je      oplemenjivanje s pastusima ardenske i     noričke pasmine sukladno s pravilnikom o     uzgoju. |
| **Ardenski konj** | **ARD** | Uzgaja se isključivo u čistoj krvi. |
| **Poniji** | **PONI** | Uzgajaju se isključivo u čistoj krvi. |
| **Haflinger** | **HAF** | Uzgaja se u čistoj krvi, ne koristi se kao     oplemenjivač, a prema potrebi može se      koristiti u uporabnom križanju, sukladno s      pravilnikom o uzgoju za pojedinu pasminu. |
| **Posavski toplokrvnjak** | **PT** | Zbog jedne od mogućnosti uporabe     posavskih konja, kao jahaćih konja,      uzgaja se u sustavu križanja s priznatim      oplemenjivačima. |
| **Hrvatski jahači poni** | **HJP** | Uzgaja se kao uporabni križanac, a      prema kriterijima pravilnika o uzgoju. |

3. METODE PROVEDBE UZGOJNOG PROGRAMA

Uzgojna izgradnja konja ostvarivat će se tijekom provođenja uzgojnog
programa, provedbom selekcijskih postupaka.

Grla uključena u aktivnu provedbu uzgojnog programa (uzgojno valjana
grla) upisana su u Središnji popis matičnih grla pri Centru i označena
su na način propisan Pravilnikom o upisu i označavanju uzgojno valjanih
životinja (»Narodne novine«, br. 22/98.).

Uzgojno valjana rasplodna grla testiraju se na temelju vlastitih podataka
(performance test) odnosno na temelju podataka o osobinama potomaka (progeni
test), kako je propisano Pravilnikom o testiranju uzgojno valjanih rasplodnih
životinja (»Narodne novine«, br. 74/98.).

U većine pasmine konja u performance i progenom testu ocjenjuju se ove
osobine:

1. vanjština,

2. unutarnjost,

3. temeljni ispiti radne sposobnosti,

4. plodnost,

5. rezultati s natjecanja.

Izračun uzgojne vrijednosti za pojedine osobine obavlja se propisanim
međunarodno priznatim metodama.

Grla koja ne udovoljavaju uzgojne uvjete izlučuju se iz rasplodne uporabe.

4. DOPUŠTENA KRIŽANJA

Zbog izgradnje specifičnih genotipova dopuštena su u uzgoju konja ova
križanja:

![](dodatni/369645.gif)

5. RAZMJENA PODATAKA O UZGOJU

Uzgajivač je obvezatan podnositi Centru zahtjev za izdavanje rodovnika,
te slati potvrdu o priplodu, prijavu oždrebljenja i prijavu izlučenja grla
iz uzgoja.

Centar je obvezatan uzgajivaču izdati potvrdu o uzgojnom pregledu životinje
i žigovanju, rodovnik, te slati ocjensku listu vanjštine i rezultate radne
sposobnosti.

Rodovnik je vlasništvo Centra, a nalazi se kod vlasnika grla.

6. SUDIONICI PROVEDBE UZGOJNOG PROGRAMA

U provedbi uzgojnog programa sudjeluju uzgajivači, vlasnici grla upisani
temeljem Pravilnika o sadržaju upisnika i prijave za upis uzgajivača uzgojno
valjanih životinja (»Narodne novine«, br. 23/98.) u Upisnik uzgajivača
koji vodi Centar.

Provedbu uzgojnog programa koordinira i provodi Centar.

U provedbi uzgojnog programa osim Ministarstva poljoprivrede i šumarstva
sudjeluju i znanstveno nastavne ustanove stočarskog usmjerenja, Državna
ergela lipicanaca, Hrvatski konjički savez, udruge i savezi uzgajivača
te Hrvatski zavod za poljoprivrednu savjetodavnu službu.

Centar provodi u suradnji s Hrvatskim konjičkim savezom progeni test
za trkače i turnirske konje.

Hrvatski konjički savez obvezatan je redovito dostavljati Centru službene
rezultate konjičkih sportskih natjecanja koje on organizira. Centar je
obvezatan redovito slati Hrvatskom konjičkom savezu rezultate uzgojnih
vrijednosti s preporukom za uporabu te godišnja izvješća u konjogojstvu.

7. TRAJANJA UZGOJNOG PROGRAMA

Trajanje ovog programa nije vremenski ograničeno.

8. ZAVRŠNE ODREDBE

Ovlašćuje se Centar da u roku od šest mjeseci učini pisane stručne upute
koje pobliže određuju postupke ili radnje pri provedbi ovog Uzgojnog programa.

Ovaj Uzgojni program objavit će se u »Narodnim novinama«, a primjenjivat
će se od dana objave.

Klasa: 320-01/98-01/519
Urbroj: 525-01-98-01
Zagreb, 16. srpnja 1998.

Ministar
**mr. Zlatko Dominiković,** v. r.

Ostalo, NN 99/1998-1367
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)